Document ID: 32008D0360

ΑΠΌΦΑΣΗΣ ΤΗΣ ΕΠΙΤΡΟΠΉΣ
της 30ής Απριλίου 2008
για τον καθορισμό της κοινοτικής χρηματοδοτικής συνδρομής στις δαπάνες στο πλαίσιο των έκτακτων μέτρων που ελήφθησαν για την καταπολέμηση της γρίπης των πτηνών στις Κάτω Χώρες το 2003
[κοινοποιηθείσα υπό τον αριθμό Ε(2008) 1668]
(Το κείμενο στην ολλανδική γλώσσα είναι το μόνο αυθεντικό)
(2008/360/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 3α παράγραφος 1,
Εκτιμώντας τα ακόλουθα:
(1)
Το 2003 εκδηλώθηκαν κρούσματα της γρίπης των πτηνών στις Κάτω Χώρες. Η εμφάνιση της νόσου παρουσίαζε σημαντικό κίνδυνο για το ζωικό κεφάλαιο της Κοινότητας.
(2)
Για την πρόληψη της εξάπλωσης της νόσου και για την όσο το δυνατόν ταχύτερη εκρίζωσή της, η Κοινότητα πρέπει να συμβάλει οικονομικά στις επιλέξιμες δαπάνες που πραγματοποίησε το κράτος μέλος στο πλαίσιο των έκτακτων μέτρων που έλαβε για την καταπολέμηση της νόσου, όπως προβλέπει η απόφαση 90/424/ΕΟΚ.
(3)
Με την απόφαση 2003/678/ΕΚ της Επιτροπής, της 24ης Σεπτεμβρίου 2003, σχετικά με πρώτη χρηματοδοτική συνδρομή της Κοινότητας στις επιλέξιμες δαπάνες για την εξάλειψη της γρίπης των ορνίθων στις Κάτω Χώρες το 2003 (2), η Κοινότητα χορήγησε χρηματοδοτική συνδρομή στις Κάτω Χώρες για τις δαπάνες που πραγματοποιήθηκαν στο πλαίσιο των έκτακτων μέτρων τα οποία ελήφθησαν το 2003 για την καταπολέμηση της γρίπης των πτηνών.
(4)
Η εν λόγω απόφαση προέβλεπε την καταβολή μιας πρώτης δόσης ύψους 40 000 000 ευρώ.
(5)
Δυνάμει της απόφασης αυτής, το υπόλοιπο της χρηματοδοτικής συνδρομής της Κοινότητας θα καταβληθεί με βάση τις αιτήσεις που υπέβαλαν οι Κάτω Χώρες στις 14 Μαρτίου 2004, στις 26 Ιουλίου 2005 και στις 2 Νοεμβρίου 2006.
(6)
Λαμβάνοντας υπόψη τα ανωτέρω, πρέπει τώρα να καθοριστεί το συνολικό ποσό της κοινοτικής χρηματοδοτικής συνδρομής για τις πραγματοποιηθείσες επιλέξιμες δαπάνες που συνδέονται με την εκρίζωση της γρίπης των πτηνών στις Κάτω Χώρες το 2003.
(7)
Με βάση τα αποτελέσματα των επιθεωρήσεων που διενεργήθηκαν από την Επιτροπή σύμφωνα με τους κοινοτικούς κανόνες στον κτηνιατρικό τομέα και τους όρους χορήγησης κοινοτικής χρηματοδοτικής ενίσχυσης, το συνολικό ποσό των δαπανών που υποβλήθηκε δεν μπορεί να αναγνωριστεί ως επιλέξιμο για κοινοτική χρηματοδοτική συνδρομή.
(8)
Οι παρατηρήσεις της Επιτροπής, η μέθοδος υπολογισμού των επιλέξιμων δαπανών και τα τελικά συμπεράσματα ανακοινώθηκαν στις Κάτω Χώρες με τις επιστολές της 12ης Ιουλίου 2007, της 26ης Οκτωβρίου 2007 και της 5ης Δεκεμβρίου 2007.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συνολική κοινοτική χρηματοδοτική συνδρομή για την κάλυψη των δαπανών που συνδέονται με την εκρίζωση της γρίπης των πτηνών στις Κάτω Χώρες το 2003 σύμφωνα με την απόφαση 2003/678/ΕΚ καθορίζεται σε 65 516 152,41 EUR.
Άρθρο 2
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 30 Απριλίου 2008.

Labels: 19
5
0
6
18